અમે નીચે ઊતર્યા. હમીરભાઈ પણ ઊતર્યા. વિનુનો હાથ પકડીને કહે, “દોસ્ત, થેંક યુ!” વિનુએ પૂછ્યું, “અરે, શેને માટે? આઈ એમ વેરી હેપ્પી ટુ સી યુ બોથ.” હમીરભાઈ કહે, “મને ખબર છે કે તું સવારના મને ઓળખી ગયો હતો છતાં કઈં ન બોલ્યો, એટલા માટે!” પછી આંખોમાં આંસુ સાથે વિનુને ભેટી પડ્યા. હમીરભાઈ ગયા. અમે હોટલમાં પ્રવેશતાં હતાં ત્યારે મેં વિનુને પૂછ્યું, “તમે જો ઓળખી ગયા હતા તો મને પણ નહીં કહ્યું કશું?” મારા સ્વરમાં, પત્નીના અધિકારની અવગણના થઈ હતી એનો વિરોધ હતો પણ વિનુ જેનું નામ, એક વાક્ય જ બોલ્યા, “શું બોલું, એનું પહેલાનું નામ હમીદ સૈફ હતું!” હું અવાક થઈ ગઈ! હોટલની લોબીમાં બીગ સ્ક્રીન ટીવી પર, જૂની, પ્રદીપકુમાર અને મીનાકુમારી અભિનીત, બ્લેક એન્ડ વ્હાઈટ ફિલ્મ, “આરતી”નું ગીત આવી રહ્યું હતું, “કભી તો મિલેગી, કહીં તો મિલેગી, બહારોંકી મંઝીલ, રાહેં!”